《夜坐》
清代·钱蕙纕

遥夜不成寐，披襟坐前扉。凉月下庭砌，北风吹罗帏。

花阴纷倚薄，潭影相含辉。人幽境逾寂，心定无是非。

有衣聊自著，有笔聊自挥。顾影即为伴，閒吟亦疗饥。

疏慵存我拙，傲慢任人诽。失足良可悯，坚志谁能违。

盈满易倾覆，荣枯同所归。迟明园径熟，浥露摘芳薇。

作者简介：钱蕙纕，嘉定人。江宁府教授塘女，平阳陈振孟室。有《女书痴存稿》。